তথ্য ও যোগাযোগ প্রযুক্তি আইনের বিতর্কিত ৫৭ ধারা বাতিলের খবর গণমাধ্যমকর্মীদের জন্য সুখবর আনেনি। ৫৭ ধারার বদলে আরো কঠোরভাবে ৩২ ধারায় ফিরে আসায় উল্টো আতঙ্কিত সাংবাদিক নেতারা। তাঁরা বলছেন, নথি কপি করাকে গুপ্তচরবৃত্তি ধরলে সাংবাদিকদের কাজের পরিধি সংকুচিত হবে—এই সুযোগে বাড়বে সরকারি অফিসে দুর্নীতি। আইনবিশেষজ্ঞরাও একই ধরনের উদ্বেগ ব্যক্ত করেছেন। তবে আইনমন্ত্রী বলেছেন, এ ধরনের উদ্বেগের কোনোই কারণ নেই; সাংবাদিকদের দায়িত্ব পালনে আইনটি বাধা হবে না। তথ্য-প্রযুক্তি মন্ত্রী এবং বাণিজ্যমন্ত্রী আইনটির উপযোগিতা বোঝাতে গিয়ে বলেছেন, এটি অপসাংবাদিকতা রোধে সহায়ক হবে।